Rundine

Propriu sutta sa finestra mia
Una rundine bella ha fattu nidu,
Ogni momentu ettad’unu gridu,
Unu gridu d’amore e d’allegria
Chi mi falat a s’anima attristia
E mi calmat su coro addoloridu.

Appena fattu die ogni manzanu
M’ischidat cun su dulche cantu sou,
Deo lestru mi peso e sonno a nou
Cuddu bene pro me troppu lontanu,
E intantu saludo cun sa manu
Sa rundine chi mandat unu gridu.

In s’infinidu bellu de s’aèra
Tintu da unu sole luminosu
Sa rundine cun su olu furiosu
Passat che unu fulmine lizera,
E rasentat su riu, sa costera,
S’adde, su monte mudu e imbuschidu.

Si pesat finz’a chelu e in d’un istante
Torrat e mirat cuddu nidu amadu
Chi sutta sa finestra ha fabbricadu
Cun s’azudu zentile ’e un’amante
Chi la sighit in s’aera costante
Chi cun isse ogni pena ha divididu.

Sempere allegra, sempere giucunda
Cumbattinde de Africa s’ardore
E isfidende s’ungia de s’istore
Passat de s’Oceànu sa larg’unda.
Liberu che a tie, o vagabunda,
Mi cheria tocchende dogni lidu.

Dogni lidu tocchende, dogni terra,
Pianghinde cun tottu cuddos frades
Chi non connoschen sas felizzidades,
Chi sempre cun sa sorte sun in gherra,
E ruene e iscumparin sutta terra
Cun s’animu flagelladu e isfinidu.

Ma tue passas libera e non miras
Rundine mia tantu ingiusta pena,
Ma tue passas libera e serena,
De odios pura e vergine de iras,
E pro invidias bassas non regiras
Ca Deus t’hat regaladu s’infinidu.

Propriu sutta sa finestra mia
Una rundine bella ha fattu nidu.